25.		Stanovy družstva (§ 221 – 259 OZ) 
ČASŤ PRVÁ
Čl. I
Úvodné ustanovenia
1.	KOMUNÁL, bytové družstvo (ďalej len „družstvo“) je spoločenstvom neuzavretého počtu osôb založené na účely podnikania a zabezpečovania bytových a s užívaním bytov spojených potrieb svojich členov, účelného hospodárenia s majetkom družstva a vykonávania správy a údržby bytového fondu a nebytových priestorov. 
2.	Družstvo je právnickou osobou, vystupuje v právnych vzťahoch vo svojom mene a nesie zodpovednosť z týchto vzťahov vyplývajúcu. Družstvo za porušenie svojich záväzkov zodpovedá celým svojím majetkom. 
Členovia za záväzky družstva neručia. 
3.	Obchodné meno družstva je: KOMUNÁL, bytové družstvo v Žiline.
4.	Sídlom družstva je: Gaštanová ul. č. 47, 010 01 Žilina.
Čl. II
Predmet činnosti družstva
Predmetom činnosti družstva je: 
–	správa bytových a nebytových objektov vo vlastníctve družstva a domov, v ktorých sa nachádzajú byty vo vlastníctve družstva a byty, ktoré prešli z vlastníctva družstva do vlastníctva osôb, 
–	prenechávanie družstevných bytov do nájmu svojim členom, prenechávanie nebytových priestorov do nájmu fyzickým a právnickým osobám, 
–	zabezpečovanie plnení spojených s užívaním bytov, 
–	zabezpečovanie údržby a opráv bytového a nebytového majetku družstva a majetku slúžiaceho na prevádzku a správu, na ktoré sa družstvo zaviazalo, 
–	činnosti v oblasti nehnuteľností s vlastným a prenajatým majetkom, 
–	nákup a predaj nehnuteľností, 
–	sprostredkovateľská činnosť, 
–	obchodná činnosť v rozsahu voľných živností.
Čl. III
Základné imanie družstva
1.	Základné imanie družstva tvorí súhrn základných členských vkladov, na splatenie ktorých sa zaviazali členovia družstva. 
2.	Základné imanie zapisované do obchodného registra je 1 250 € (slovom jedentisíc dvestopäťdesiat eur).
3.	Imanie družstva tvorí súhrn aktív a pasív družstva. 
ČASŤ DRUHÁ
Čl. IV
Vznik členstva
1.	Členmi družstva môžu byť fyzické osoby a právnické osoby s trvalým pobytom alebo sídlom na území SR, s výnimkou osôb uvedených v čl. IV bod 5 stanov. 
2.	Členstvo vzniká: 
a)	za trvania družstva prijatím za člena na základe písomnej prihlášky, 
b)	prevodom členstva, 
c)	prechodom členstva, 
d)	iným spôsobom ustanoveným zákonom. 
3.	O prijatí za člena rozhoduje predstavenstvo družstva na základe písomnej prihlášky. K prihláške musí byť pripojené potvrdenie žiadateľa o zaplatení zápisného a základného členského vkladu. 
Predstavenstvo družstva je povinné rozhodnúť o prijatí, resp. o neprijatí za člena najneskôr na prvom zasadnutí po tom, ako bola družstvu doručená prihláška. Rozhodnutie o prijatí, resp. neprijatí za člena je predstavenstvo povinné záujemcovi doručiť doporučene, a to v lehote do 30 dní odo dňa prijatia rozhodnutia. 
Rozhodnutie o prijatí za člena sa doručuje žiadateľovi doporučene. 
Rozhodnutie o neprijatí za člena sa musí odôvodniť. 
Členstvo vzniká dňom rozhodnutia o prijatí za člena. 
4.	Členské práva a povinnosti môže člen previesť na iného člena alebo inú osobu na základe dohody o prevode členských práv a povinností. Prevod práv a povinností spojených s členstvom v družstve nepodlieha súhlasu predstavenstva. 
Členské práva a povinnosti spojené s členstvom v družstve prechádzajú na nadobúdateľa vo vzťahu k družstvu dňom predloženia písomnej zmluvy o prevode členských práv a povinností, dňom predloženia tejto zmluvy predstavenstvu družstva alebo neskorším dňom uvedeným v tejto zmluve. Tie isté účinky nastávajú, len čo je družstvu doručené písomné oznámenie doterajšieho člena o prevode členstva a písomný súhlas nadobúdateľa členstva. Doručenie písomnej zmluvy o prevode členských práv a povinností alebo písomného oznámenia doterajšieho člena o prevode členstva a písomného súhlasu nadobúdateľa členstva je podkladom pre uskutočnenie zápisu zmeny v zozname členov. 
5.	Smrťou člena prechádza jeho členstvo v družstve na dediča, ktorý nadobudol dedičský podiel. 
6.	Členom družstva z titulu dedenia sa môže stať aj fyzická osoba, ktorá nemá na území SR trvalý pobyt. 
7.	Členstvo v družstve prechádza aj dňom vzniku nájmu na základe dohody o výmene družstevného bytu. 
Čl. V
Spoločné členstvo manželov
1.	Ak vznikne len jednému z manželov za trvania manželstva právo na uzavretie zmluvy o nájme družstevného bytu, vznikne so spoločným nájmom bytu aj spoločné členstvo manželov v družstve. Na základe tohto členstva sú obaja manželia oprávnení a povinní konať spoločne a nerozdielne. Manželia ako spoloční členovia majú len jeden hlas. 
2.	Spoločné členstvo manželov nevznikne, ak manželia spolu trvalo nežijú. 
Čl. VI
Splynutie členstva
1.	Ak člen získa v tom istom družstve akýmkoľvek spôsobom ďalšie členstvo, splynie takto získané členstvo s členstvom pôvodným v jedno členstvo. 
2.	Pri splynutí členstva platí dĺžka najstaršieho členstva. Členské práva a povinnosti z takto vzniknutého členstva zostávajú zachované. 
Čl. VII
Členské práva a povinnosti nájomcu bytu a nebytového priestoru
1	Člen družstva – nájomca má právo najmä: 
a)	zúčastňovať sa osobne alebo prostredníctvom svojho splnomocneného zástupcu na rokovaní a rozhodovaní členskej schôdze družstva; splnomocnenie musí byť písomné, musí obsahovať rozsah splnomocnenia a splnomocniteľ musí svoj podpis úradne overiť, 
b)	voliť a byť volený do orgánov družstva, ak má plnú spôsobilosť na právne úkony, 
c)	zúčastňovať sa na družstevnej činnosti a požívať výhody, ktoré družstvo poskytuje svojim členom, 
d)	predkladať návrhy na zlepšenie činnosti družstva, obracať sa s podnetmi, pripomienkami alebo sťažnosťami na orgány družstva a byť o ich vybavení informovaný, 
e)	na uzavretie zmluvy o nájme družstevného bytu (nebytového priestoru) na základe rozhodnutia predstavenstva družstva, 
f)	prevádzať členské práva a povinnosti a uzatvárať dohody o výmene bytu, 
g)	na ročné vyúčtovanie zaplatených zálohových úhrad za služby spojené s užívaním bytu a na vysporiadanie podľa zásad schválených družstvom, 
h)	na odkúpenie bytu podľa osobitných predpisov, 
ch)	na vrátenie zostatkovej hodnoty členského podielu do 30 dní po schválení ročnej účtovnej závierky, po roku, v ktorom členstvo zaniklo, 
i)	v prípade zániku družstva likvidáciou právo na podiel na likvidačnom zostatku. 
2.	Člen družstva – nájomca je povinný najmä: 
a)	dodržiavať stanovy a plniť uznesenia orgánov družstva vydané v súlade so zákonmi a stanovami družstva, 
b)	zúčastňovať sa vždy rokovaní členskej schôdze; v prípade, že sa člen nemôže zúčastniť schôdze, je povinný svoju neprítomnosť ospravedlniť predstavenstvu, a to pred konaním členskej schôdze a v osobitných prípadoch najneskôr do 3 dní po jej konaní, 
c)	platiť všetky úhrady spojené s členstvom riadne a včas, 
d)	platiť všetky úhrady súvisiace s užívaním bytu riadne a včas, 
e)	hradiť príspevky na činnosť družstva vo výške určenej členskou schôdzou riadne a včas, 
f)	podieľať sa na úhrade straty družstva v súlade s týmito stanovami, 
g)	dodržiavať v plnom rozsahu všeobecne záväzné právne predpisy, rozhodnutia prijaté orgánmi družstva, 
h)	chrániť družstevný majetok, dodržiavať domový poriadok, prevádzkový poriadok nebytových priestorov a riadne užívať a udržiavať užívaný byt, ako aj spoločné priestory a zariadenia domu a riadne používať služby spojené s užívaním bytu (nebytového priestoru), 
ch)	dbať pri výkone svojich práv, aby v dome bolo vytvorené prostredie zabezpečujúce ostatným nájomcom výkon ich práv. 
Čl. VIII
Členské práva a povinnosti vlastníka bytu, nebytového priestoru
1.	Člen – vlastník bytu, nebytového priestoru má právo najmä: 
a)	zúčastňovať sa osobne alebo prostredníctvom svojho splnomocneného zástupcu na rokovaní a rozhodovaní členskej schôdze družstva. Splnomocnenie musí byť písomné, musí obsahovať rozsah splnomocnenia a splnomocniteľ musí svoj podpis úradne overiť;
b)	voliť a byť volený do orgánov družstva, ak má plnú spôsobilosť na právne úkony;
c)	zúčastňovať sa na družstevnej činnosti a požívať výhody, ktoré družstvo poskytuje svojim členom;
d)	predkladať návrhy na zlepšenie činnosti družstva, obracať sa s podnetmi, pripomienkami alebo sťažnosťami na orgány družstva a byť o ich vybavení informovaný;
e)	byť oboznámený s vyúčtovaním ročných úhrad za plnenia spojené s bývaním;
f) 	prípade zániku družstva likvidáciou právo na podiel na likvidačnom zostatku. 
2.	Člen družstva - vlastník bytu, nebytového priestoru je povinný najmä: 
a)	dodržiavať stanovy a plniť uznesenia družstva;
b)	zúčastňovať sa vždy na rokovaní členskej schôdze; v prípade, že sa člen nemôže zúčastniť schôdze, je povinný svoju neprítomnosť ospravedlniť predstavenstvu, a to pred konaním členskej schôdze a v osobitným prípadoch najneskôr do 3 dní po jej konaní;
c)	zálohovo prispievať do fondov družstva;
d)	platiť príspevky na činnosť družstva a za úkony vo výške určenej členskou schôdzou;
e)	chrániť družstevný majetok, dodržiavať domový poriadok, prevádzkový poriadok nebytových priestorov a riadne užívať a udržiavať užívaný byt, ako aj spoločné priestory a zariadenia domu a riadne používať služby spojené s užívaním bytu (nebytového priestoru);
f)	dodržiavať v plnom rozsahu všeobecne záväzné právne predpisy, rozhodnutia prijaté orgánmi družstva;
g)	oznámiť družstvu v lehote do 30 dní zmeny týkajúce sa člena a príslušníkov jeho domácnosti, ktoré sú podstatné pre vedenie členskej a bytovej evidencie a pre rozúčtovanie platieb za služby spojené s užívaním bytu, a tiež zmeny vlastníka bytu a vysporiadať členské práva a povinnosti medzi predávajúcim a kupujúcim do 30 dní od povolenia vkladu vlastníckeho práva k bytu; porušenie tejto povinnosti je dôvodom na vylúčenie z členstva v družstve;
h)	podieľať sa na úhrade straty družstva v súlade s týmito stanovami. 
3.	Ďalšie vzájomné práva a povinnosti člena – vlastníka sú uvedené v osobitnej zmluve. 
Čl. IX
Zoznam členov
1.	Družstvo vedie zoznam všetkých svojich členov. Do zoznamu sa zapisuje: 
a)	obchodné meno, sídlo a IČO právnickej osoby alebo meno, priezvisko, rodné číslo a bydlisko fyzickej osoby, 
b)	výšku základného členského vkladu a členského podielu. 
2.	Družstvo vedie osobitne zoznam členov - nájomcov, nebývajúcich členov, ako aj členov vlastníkov bytov a nebytových priestorov. 
3.	Do zoznamu sa bez zbytočného odkladu vyznačia všetky zmeny evidovaných skutočností. Predstavenstvo umožní každému, kto osvedčí právny záujem, aby do zoznamu nahliadol. 
4.	Člen družstva má právo do zoznamu nahliadať a žiadať vydanie potvrdenia o svojom členstve a obsahu jeho zápisu v zozname. 
Čl. X
Zánik členstva
Členstvo v družstve zaniká: 
a)	písomnou dohodou, 
b)	vystúpením, 
c)	vylúčením, 
d)	smrťou člena, 
e)	zánikom družstva, 
f)	 predajom bytu alebo darovaním bez prevodu členských práv a povinností. 
Čl. XI
Zánik členstva dohodu
1.	Dohodu o zániku členstva uzatvárajú družstvo a člen družstva písomne. Dohoda musí obsahovať presné označenie účastníkov a presný deň skončenia členstva. Jedno vyhotovenie dohody obdrží každý účastník. 
2.	Na základe dohody o prevode členských práv a povinností spojených s členstvom v družstve zaniká členstvo doterajšieho člena dohodou. 
Čl. XII
Zánik členstva vystúpením
1.	Člen družstva môže z družstva vystúpiť. V tomto prípade členstvo zaniká uplynutím dvojmesačnej lehoty, ktorá začína plynúť prvým dňom kalendárneho mesiaca nasledujúceho po doručení písomného oznámenia člena o jeho vystúpení. Toto písomné oznámenie o vystúpení môže byť odvolané len do uplynutia dvojmesačnej lehoty. 
2.	Člen, ktorý nesúhlasí s prevodom svojich členských práv a povinností na právneho nástupcu družstva, môže z družstva vystúpiť ku dňu, keď má k tomuto prevodu dôjsť, ak to oznámi predstavenstvu družstva do jedného mesiaca po rozhodnutí členskej schôdze. 
Čl. XIII
Zánik členstva vylúčením
1.	Predstavenstvo môže rozhodnúť o vylúčení člena, ak člen: 
a)	závažným spôsobom alebo opätovne porušuje svoje členské povinnosti určené zákonom alebo týmito stanovami, alebo porušuje stanovy, 
b)	ak bol právoplatne odsúdený pre úmyselný trestný čin, ktorý spáchal proti družstvu, jeho majetku alebo členom družstva, 
c)	neplatí úhrady družstvu, ktoré je povinný platiť riadne a včas, 
d)	porušuje a neplní uznesenia orgánov družstva, 
e)	poškodzuje povesť a dobré meno družstva, 
f)	poskytuje nepravdivé informácie o družstve na verejnosti alebo tretím osobám, 
g)	užíva majetok družstva tak, že družstvu vzniká škoda, 
h)	ako nájomca prenechal byt úplne alebo sčasti do užívania inej osobe bez súhlasu predstavenstva, 
ch)	ako nájomca alebo vlastník bytu, alebo tí, ktorí s ním bývajú, hrubo alebo opätovne porušujú domový poriadok, 
i)	nezúčastňuje sa bez písomného ospravedlnenia členských schôdzí a spoločnej činnosti družstva, 
j)	 ďalších prípadoch, ktoré sú uvedené v týchto stanovách. 
2.	Predstavenstvo môže rozhodnúť o vylúčení člena z členstva v družstve v lehote do troch mesiacov odo dňa, keď zistilo dôvod na vylúčenie, najneskôr však do jedného roka odo dňa, keď dôvod na vylúčenie vznikol. Ak je konanie člena, v ktorom vidieť dôvod na vylúčenie, predmetom šetrenia iného orgánu, začína sa lehota troch mesiacov dňom, keď sa družstvo dozvedelo o výsledku tohto šetrenia. 
3.	Rozhodnutie o vylúčení člena musí byť písomné, musí v ňom byť uvedený dôvod vylúčenia a poučenie o možnosti odvolania. 
4.	Člen môže podať odvolanie proti rozhodnutiu o vylúčení do 15 dní od doručenia písomného rozhodnutia na členskú schôdzu. Rozhodnutie členskej schôdze o odvolaní nadobúda platnosť dňom doručenia členovi. 
5.	Súd na návrh člena, ktorého sa rozhodnutie týka, vyhlási rozhodnutie členskej schôdze za neplatné, ak je v rozpore s právnymi predpismi alebo týmito stanovami. 
6.	Členstvo zaniká dňom, keď rozhodnutie predstavenstva nadobudlo právoplatnosť. 
Čl. XIV
Smrť člena
1.	Členstvo fyzickej osoby zaniká smrťou. Ak zomrie člen družstva, prechádza jeho členstvo v družstve a nájom bytu na dediča, ktorému pripadol členský podiel. 
2.	Členským podielom sa na účely dedičstva rozumie základný členský vklad a zostatková hodnota garančného poplatku. 
Čl. XV
Zánik spoločného členstva manželov
1.	Spoločné členstvo manželov v družstve zaniká: 
a)	smrťou jedného z manželov, 
b)	dohodou rozvedených manželov, 
c)	dohodou manželov, 
d)	rozhodnutím súdu o zrušení práva spoločného nájmu bytu rozvedenými manželmi, 
e)	vystúpením, vylúčením a zánikom družstva. 
2.	Ak zanikne spoločné členstvo manželov v družstve smrťou jedného z nich, zostáva členom družstva a nájomcom družstevného bytu pozostalý manžel. 
3.	Po rozvode manželstva zostáva členom družstva a užívateľom družstevného bytu ten z rozvedených manželov, ktorý bol určený dohodou alebo rozhodnutím súdu. 
4.	Spoločné členstvo manželov v družstve zaniká aj prevodom ich členských práv a povinností, písomnou dohodu s družstvom, vystúpením, vylúčením a zánikom družstva. 
Čl. XVI
Zánik členstva právnickej osoby
Ak je členom družstva právnická osoba, jej členstvo zaniká: 
a)	vstupom do likvidácie, 
b)	vyhlásením konkurzu, 
c)	zánikom PO, 
d)	dohodou, 
e)	vystúpením, 
f)	vylúčením. 
Čl. XVII
Majetkové vysporiadanie pri zániku členstva
1.	Zánikom členstva za trvania družstva vzniká doterajšiemu členovi, prípadne jeho dedičom nárok na vrátenie základného členského vkladu a členského podielu. 
2.	Pri zániku členstva členovi družstva, ktorému bol prevedený byt do vlastníctva, nevzniká nárok na majetkové vysporiadanie z titulu zániku členstva. 
3.	Zánikom členstva v dôsledku prevodu členských práv a povinností spojených s členstvom nevzniká doterajšiemu členovi voči družstvu nárok na majetkové vysporiadanie – na vrátenie členského podielu. Vzájomné nároky si účastníci prevodu vysporiadajú sami medzi sebou. 
4.	Výplata majetkového vysporiadania u člena – nájomcu bytu (nebytového priestoru) je viazaná na uvoľnenie družstevného bytu (nebytového priestoru). 
5.	Pri výplate majetkového vysporiadania odpočíta družstvo svoje zročné pohľadávky voči bývalému členovi a predpokladané náklady na uvedenie bytu do užívaniaschopného stavu. 
6.	Vyrovnací podiel sa vypláca v peniazoch, ak sa bývalý člen s družstvom nedohodne inak.
Čl. XVIII
Majetková účasť člena v družstve
1.	Majetkovú účasť člena v družstve tvorí základný členský vklad, garančný preddavok, prípadne splatený ďalší členský vklad. 
2.	Základný členský vklad (ZČV) novoprijatého člena je 33 €. Doterajší ZČV je daný sumou, ktorú určovali stanovy. 
3.	ZČV člena, ktorý sa stal vlastníkom bytu, ktorého členstvo v družstve nezaniklo, zostáva vo výške splateného ZČV. 
4.	Členovia družstva sa môžu zaviazať ďalším členským vkladom a k ďalšej majetkovej účasti na podnikaní družstva za podmienok, ktoré schváli na návrh predstavenstva členská schôdza. 
5.	Členský podiel predstavuje majetkovú účasť člena v družstve. Členským podielom sa podľa týchto stanov rozumejú doteraz zaplatené garančné preddavky a ďalšie členské vklady. 
6.	Člen je povinný zaplatiť členský podiel pozostávajúci z garančného preddavku do 7 dní odo dňa obdržania rozhodnutia o pridelení bytu. Rozhodnutie o pridelení bytu oprávňuje člena na uzatvorenie zmluvy o nájme. 
7.	Ak člen nezaplatí členský podiel podľa týchto stanov, predstavenstvo zruší rozhodnutie o pridelení bytu. 
8.	Ak člen nezaplatil určený členský podiel, môže predstavenstvo rozhodnúť o vylúčení z členstva v družstve. 
ČASŤ TRETIA
Nájom, podnájom, vlastníctvo bytov a nebytových priestorov
Čl. XIX
Prideľovanie bytov a nebytových priestorov do nájmu
1.	Byty, ktoré sú vo vlastníctve družstva, prideľuje členom do nájmu predstavenstvo družstva. 
2.	Nebytové priestory vo vlastníctve družstva prideľuje do nájmu členom aj nečlenom družstva predstavenstvo podľa osobitných predpisov. 
3.	Rozhodnutím o pridelení bytu do nájmu vznikne členovi družstva právo na uzavretie zmluvy o nájme bytu. Predstavenstvo môže zrušiť rozhodnutie o pridelení bytu v prípade, keď: 
a)	člen na výzvy družstva neuhradil v určenej lehote garančný preddavok, 
b)	člen odmietol uzavrieť bez vážnych dôvodov v určenej lehote zmluvu o nájme družstevného bytu. 
4.	Rozhodnutie o zrušení rozhodnutia o pridelení bytu musí byť písomné, doručené účastníkovi do vlastných rúk. Proti tomuto rozhodnutiu sa môže člen odvolať na členskú schôdzu. 
Čl. XX
Garančný preddavok
1.	Člen družstva je povinný v lehote do 7 dní odo dňa doručenia rozhodnutia o pridelení bytu, alebo v lehote uvedenej v rozhodnutí o pridelení bytu zaplatiť družstvu garančný preddavok na opravy a údržbu bytu a domu, v ktorom sa byt nachádza, vo výške, ktorá je uvedená v rozhodnutí predstavenstva. 
2.	Výšku garančného preddavku určuje predstavenstvo. 
3.	Finančné prostriedky z fondu garančného preddavku je družstvo oprávnené použiť: 
a)	na opravy bytu alebo domu, ktoré bol na svoj náklad povinný vykonať nájomca, 
b)	na opravy spoločných častí a zariadení domu, ktoré bol povinný na vlastné náklady odstrániť vlastník bytu, 
c)	na úhradu nedoplatkov za služby spojené s užívaním bytu u nájomcu, 
d)	na nedoplatky za služby spojené s užívaním bytu u vlastníka bytu v prípade, že existuje medzi družstvom a vlastníkom bytu zmluvný vzťah o zabezpečení takýchto služieb, 
e)	na iné účely podľa rozhodnutia členskej schôdze, ktorá rozhoduje na návrh predstavenstva. 
4.	Družstvo je povinné viesť evidenciu platieb došlých aj vynaložených z garančného preddavku u každého člena osobitne, ako aj vykonávať jedenkrát ročne vyúčtovanie garančného preddavku a toto vyúčtovanie zaslať členovi družstva najneskôr do 3 mesiacov nasledujúceho kalendárneho roka. 
5.	Pri zániku členstva v družstve má doterajší člen právo na vrátenie zostatkovej hodnoty garančného preddavku, v prípade zániku členstva smrťou je zostatková hodnota garančného preddavku predmetom dedičského konania.
Čl. XXI
Prenechanie družstevného bytu do nájmu nečlenovi družstva
Predstavenstvo môže zmluvou o nájme družstevného bytu na určitú dobu prenechať do užívania byt aj nečlenovi družstva, v prípade, ak ide o byt, o ktorý nemá záujem žiadny z členov družstva. 
Takisto môže predstavenstvo prenechať byt občanovi, ktorý zabezpečuje prevádzku družstevného domu, v ktorom sa byt nachádza. V týchto prípadoch nie je občan povinný splatiť garančný preddavok. 
Čl. XXII
Vznik nájmu
1.	Nájom družstevného bytu vzniká nájomnou zmluvou, ktorou družstvo ako prenajímateľ prenecháva svojmu členovi ako nájomcovi do užívania družstevný byt. 
Nájom bytu sa uzatvára na dobu určitú alebo neurčitú. 
2.	Členovi vznikne právo na uzavretie nájomnej zmluvy: 
a)	na základe rozhodnutia o pridelení družstevného bytu vydaného predstavenstvom družstva, 
b)	na základe realizovanej dohody o výmene bytu, 
c)	prevodom členských práv a povinností. 
3.	Nájomná zmluva musí mať náležitosti predpísané osobitným právnym predpisom. 
Čl. XXIII
Práva a povinnosti z nájmu bytu
1.	S členom družstva – nájomcom a s manželmi – spoločnými nájomcami, môžu na základe ich práva bývať v byte ich príbuzní v priamom rade, súrodenci, zať a nevesta, ako aj osoby, ktoré žijú s nájomcom v spoločnej domácnosti. 
Počet týchto osôb aj jeho zmenu je nájomca povinný bez odkladu oznámiť družstvu najneskôr do 1 mesiaca odo dňa, kedy zmena nastala. 
2.	Nájomca bytu a osoby, ktoré s ním žijú v spoločnej domácnosti, majú popri práve užívať byt aj právo užívať spoločné priestory a zariadenia domu, ako aj požívať služby, ktorých poskytovanie je spojené s užívaním bytu. 
3.	Nájomca je povinný užívať byt, spoločné priestory a zariadenia domu riadne a riadne užívať služby, ktorých poskytovanie je spojené s užívaním bytu. 
4.	Nájomcovia a tí, ktorí s ním bývajú, sú povinní pri výkone svojich práv dbať na to, aby sa v dome vytvorilo prostredie zabezpečujúce ostatným nájomcom riadny a nerušený výkon ich práv. 
5.	Družstvo je povinné zabezpečiť členovi – nájomcovi družstevného bytu plný a nerušený výkon jeho práv spojených s užívaním bytu. Je povinné najmä odovzdať mu byt v stave spôsobilom na riadne užívanie a poskytnúť mu služby spojené s užívaním bytu. 
6.	Všetky drobné opravy v byte súvisiace s jeho užívaním a náklady spojené s bežnou údržbou hradí nájomca. Financovanie ostatných opráv upravuje smernica družstva. 
7.	Ak družstvo nesplní svoju povinnosť odstrániť nedostatky, ktoré bránia riadnemu užívaniu bytu alebo ktorými je výkon nájomcovho práva ohrozený, má nájomca právo po predchádzajúcom upozornení družstva nedostatky v nevyhnutnej miere odstrániť a požadovať od družstva náhradu účelne vynaložených nákladov. Právo na náhradu musí uplatniť na družstve bez zbytočného odkladu. Právo zanikne, ak sa neuplatnilo do jedného mesiaca od odstránenia nedostatkov. 
8.	Ak sa člen – nájomca družstevného bytu – nepostará o včasné vykonanie opráv a obvyklej údržby bytu, družstvo má právo urobiť tak na vlastné náklady po predchádzajúcom upozornení člena. 
Zároveň má družstvo právo žiadať od nájomcu náhradu všetkých nákladov vzniknutých v súvislosti s vykonanou opravou. 
9.	Člen – nájomca družstevného bytu – je povinný bez zbytočného odkladu oznámiť družstvu potrebu tých opráv v byte, ktoré má vykonať družstvo a umožniť ich vykonanie, inak zodpovedá za škodu, ktorá vznikla nesplnením tejto povinnosti. 
10.	Člen – nájomca družstevného bytu – je povinný odstrániť vady a poškodenia, ktoré spôsobil v dome sám alebo tí, ktorí s ním bývajú. Ak sa tak nestane, má družstvo právo po predchádzajúcom upozornení člena, nedostatky a poškodenia odstrániť a požadovať od neho náhradu. 
11.	Družstvo môže z technických alebo estetických dôvodov určiť jednotné pravidlá upravujúce spôsob vykonania všetkých drobných opráv alebo bežnej údržby. 
12.	Člen – nájomca družstevného bytu nesmie vykonávať v byte stavebné úpravy a inú podstatnú zmenu v byte (nebytovom priestore) bez súhlasu družstva, a to ani na svoje náklady. 
13.	Družstvo je oprávnené vykonať stavebné úpravy bytu a iné podstatné zmeny v byte len so súhlasom člena – nájomcu družstevného bytu. Ak vykonáva družstvo takéto úpravy na príkaz príslušného orgánu štátnej správy, je nájomca povinný umožniť ich vykonanie, inak zodpovedá za škodu, ktorá vznikla nesplnením tejto povinnosti. 
Čl. XXIV
Spoločný nájom družstevného bytu manželmi
1.	Spoločný nájom môže vzniknúť len medzi manželmi. 
2.	Ak sa za trvania manželstva manželia alebo jeden z nich stanú nájomcom bytu, vznikne spoločný nájom bytu manželmi. 
3.	Ak sa niektorý z manželov stal nájomcom bytu pred uzavretím manželstva, vznikne obom manželom spoločný nájom bytu uzavretím manželstva. 
4.	Ustanovenie odseku 2 platí aj v prípade, ak vzniklo uzavretím manželstva len niektorému z manželov právo na uzavretie zmluvy o nájme bytu. 
5.	Bežné záležitosti, ktoré sa týkajú spoločného nájmu družstevného bytu manželmi, môže vybavovať každý z manželov. V ostatných prípadoch je potrebný súhlas obidvoch manželov, inak je právny úkon neplatný. Z právnych úkonov, ktoré sa týkajú spoločného nájmu bytu manželmi, sú obidvaja manželia oprávnení spoločne a nerozdielne. 
6.	Právo spoločného nájmu družstevného bytu manželmi zanikne: 
a)	rozvodom manželstva v prípade, že nevzniklo spoločné členstvo manželov v družstve, 
b)	dohodou rozvedených manželov – spoločných členov družstva, príp. rozhodnutím súdu o zrušení spoločného nájmu družstevného bytu, 
c)	smrťou jedného z manželov. 
7.	Ak nevzniklo spoločné členstvo manželov v družstve, právo užívať družstevný byt po rozvode manželstva má ten z manželov, ktorý je členom družstva. 
8.	Ak vzniklo manželom spoločné členstvo v družstve, zostáva členstvo v družstve a právo užívať družstevný byt tomu z rozvedených manželov, ktorý bol určený dohodou, alebo ak sa nedohodnú, rozhodne o zrušení spoločného nájmu a o tom, ktorý z manželov bude ako člen družstva výlučným nájomcom, súd. 
9.	Ak zomrie manžel a manželia neboli spoločnými členmi družstva, prechádza členstvo v družstve a nájom družstevného bytu na dediča, ktorému pripadol členský podiel. Ak zomrie manžel a manželia boli spoločnými členmi družstva, zostáva členom družstva a jediným nájomcom družstevného bytu pozostalý manžel. 
Čl. XXV
Podnájom bytu (časti bytu) 
1.	Prenajatý byt alebo jeho časť môže nájomca inému prenechať do podnájmu na dobu určenú v zmluve o podnájme len s písomným súhlasom predstavenstva družstva. Súhlas je daný, ak je zmluva o podnájme podpísaná štatutárnym zástupcom družstva. Porušenie tejto povinnosti sa považuje za hrubé porušenie povinností nájomcu, kedy prenajímateľ môže podať návrh na privolenie k výpovedi z nájmu bytu na príslušný súd a zároveň aj porušenie povinností člena družstva, ktoré zakladá právo družstva na vylúčenie člena z družstva. 
2.	Zmluva o podnájme upravuje najmä predmet a rozsah podnájmu, práva a povinnosti podnájomcu, platobné podmienky, účel podnájmu, dobu trvania podnájmu a ustanovenie o tom, že v prípade skončenia nájomného pomeru nájomcu k bytu (predmetu podnájmu) sa týmto dňom končí aj podnájomný vzťah podnájomcu uzatvorený s nájomcom. 
3.	Ak bol podnájom uzatvorený na dobu určitú, skončí sa uplynutím tejto doby. 
4.	Po skončení podnájmu podnájomník nemá právo na náhradné ubytovanie. 
5.	V prípade skončenia riadneho nájmu bytu nájomcovi končí dňom skončenia nájmu aj platnosť zmluvy o podnájme, kým sa oprávnené strany nedohodnú inak. 
Čl. XXVI
Výmena bytu
1.	Člen – nájomca družstevného bytu môže so súhlasom predstavenstva družstva uzavrieť dohodu o výmene bytu. Dohoda musí byť písomná a musí obsahovať dohodu účastníkov o predmete výmeny a zároveň aj ustanovenie o prevode členských práv a povinností. 
Ak dohoda spĺňa všetky zákonné náležitosti a náležitosti podľa týchto stanov, predstavenstvo dá k dohode o výmene bytov svoj súhlas. 
2.	Ak člen – nájomca družstevného bytu – vymieňa oddelene iba byt alebo miestnosť neslúžiacu na bývanie s osobou, ktorá nie je členom družstva, predstavenstvo neudelí svoj súhlas, kým sa táto osoba nestane riadnym členom družstva. 
3.	Dohoda o výmene bytov nadobudne platnosť dňom právoplatnosti rozhodnutia orgánu družstva, ktorým bude dohoda schválená, ak pôjde o výmenu bytov v tom istom družstve. Ak pôjde o výmenu bytov medzi rôznymi družstvami alebo jeden byt bude nedružstevný, dohoda o výmene bytov nadobudne platnosť dňom právoplatnosti rozhodnutia posledného príslušného orgánu, príslušného na udelenie súhlasu. Účinnosť dohody nastane až uzavretím nájomných zmlúv s družstvom. 
4.	Právo na splnenie dohody sa musí uplatniť na súde do troch mesiacov odo dňa, kedy bol s dohodou vyslovený súhlas príslušného orgánu družstva, inak právo zanikne. 
5.	Ak dodatočne nastanú u niektorého z účastníkov také závažné okolnosti, v rámci ktorých nemožno splnenie dohody spravodlivo od neho požadovať, môže od dohody odstúpiť, musí však tak urobiť bez zbytočného odkladu. Povinnosť na náhradu škody tým nie je dotknutá. 
Čl. XXVII
Zánik nájmu družstevného bytu
1.	Nájom družstevného bytu zaniká: 
a)	písomnou dohodou medzi družstvom ako prenajímateľom a členom družstva ako nájomcom družstevného bytu dňom určeným v dohode, 
b)	písomnou výpoveďou z nájmu družstevného bytu. Vo výpovedi musí byť uvedená lehota, kedy sa má nájom skončiť, a to najmenej tri mesiace tak, aby skončila ku koncu kalendárneho mesiaca. Ak lehota nie je uvedená, skončí sa nájom bytu posledným dňom mesiaca, nasledujúceho po mesiaci, v ktorom bola výpoveď doručená druhému účastníkovi. 
2.	Predstavenstvo družstva môže vypovedať nájom členovi – nájomcovi družstevného bytu – len s privolením súdu z dôvodov taxatívne uvedených v Občianskom zákonníku. 
3.	Ak súd privolí k výpovedi z nájmu bytu, určí súčasne, ku ktorému dátumu sa nájomný pomer skončí, pritom prihliadne na výpovednú lehotu. Súd súčasne rozhodne, že nájomca – užívateľ družstevného bytu je povinný byt vypratať najneskôr do 15 dní po uplynutí výpovednej lehoty. 
Ak má nájomca – užívateľ družstevného bytu - právo na bytovú náhradu, rozhodne súd, že nájomca – užívateľ družstevného bytu - je povinný vypratať byt do 15 dní po zabezpečení náhradného ubytovania. 
Problematiku bytových náhrad riešia ustanovenia Občianskeho zákonníka a súvisiace predpisy. 
Čl. XXVIII
Nájom a podnájom nebytových priestorov
Právne vzťahy týkajúce sa nájmu a podnájmu nebytových priestorov sa spravujú týmito stanovami a osobitnými predpismi (zákon č. 116/1990 Zb. o nájme a podnájme nebytových priestorov v znení neskorších predpisov).
Čl. XXIX
Zabezpečenie riadneho využitia bytov
1.	Družstvo dbá, aby družstevné byty, s ktorými hospodári, boli riadne a účelne využívané na bytové účely. 
2.	Ak družstvo zistí, že člen – nájomca družstevného bytu – pridelený byt bez vážnych dôvodov vôbec neužíva alebo ho užíva len občas, prípadne, že užíva dva byty, vyzve člena – nájomcu družstevného bytu, aby byt riadne užíval alebo vykonal takú dispozíciu s týmto bytom, ktorá je podľa stanov prípustná, alebo byt odovzdal družstvu. 
V prípade, že člen výzve nevyhovie, družstvo požiada súd o privolenie vypovedať nájom družstevného bytu (spoločný nájom bytu manželov). 
Čl. XXX
Zlúčenie a rozdelenie bytov
1.	Zlúčenie bytov: 
a)	byt možno zlúčiť so susedným bytom len so súhlasom predstavenstva družstva, pod podmienkou, že zlúčenie bytov je možné z technického a stavebného hľadiska, 
b)	predstavenstvo družstva povolí zlúčenie najmä vtedy, ak sa ním dosiahne účelnejšie využitie bytového priestoru členmi domácnosti nájomcu, ak nie je potrebné poskytnúť bytovú náhradu. 
2.	Rozdelenie bytov: 
a)	byt možno rozdeliť na dva byty len so súhlasom predstavenstva družstva, ak je to technicky a stavebne možné, 
b)	predstavenstvo družstva povolí rozdelenie bytu najmä vtedy, ak sa ním dosiahne účelnejšie využitie bytového priestoru. 
3.	Súhlas predstavenstva družstva so zlúčením alebo rozdelením bytu nenahrádza povolenie stavebného úradu, ktoré je potrebné podľa osobitných predpisov.
4.	V súvislosti so zlúčením alebo rozdelením bytu predstavenstvo súčasne prerozdelí náklady a zdroje zlúčených alebo rozdelených bytov a určí výšku členských podielov na príslušné byty. 
Čl. XXXI
Použitie bytu na iné účely ako na bývanie
1.	Byt alebo jeho časť môže člen – nájomca družstevného bytu, alebo členovia jeho domácnosti dočasne používať na iné účely ako na bývanie len so súhlasom predstavenstva družstva, za predpokladu, že byt alebo jeho časť dočasne nebude slúžiť aj bytovým účelom. 
2.	O trvalej zmene účelu užívania bytu rozhoduje predstavenstvo družstva na základe stanoviska stavebného úradu a ostatných dotknutých orgánov
Čl. XXXII
Osobitné ustanovenie o právnych úkonoch
Zmluvy alebo dohody uzatvárané členom družstva v zmysle týchto stanov s inými osobami musia byť úradne overené podpismi zúčastnených strán. 
To isté platí aj o podpísaní písomného oznámenia o prevode práv a povinností spojených s členstvom v družstve a písomného súhlasu nadobúdateľa členstva. 
Čl. XXXIII
Nájom dvoch alebo viacerých bytov
1.	Ak člen družstva nadobudne nájomné právo k dvom alebo viacerým bytom, pričom nejde len o nájomné právo k bytom vo vlastníctve tohto družstva, je povinný do dvoch mesiacov od vzniku ďalšieho nájmu alebo od doručenia výzvy predstavenstva družstva vykonať dispozíciu s bytmi tak, aby zostal nájomcom len jedného bytu. 
2.	V prípade, že člen družstva, ktorý má nájomné právo k dvom alebo viacerým bytom, nevykoná dispozíciu s bytmi v súlade s ustanovením predchádzajúceho odseku, považuje sa toto jeho konanie za hrubé porušenie povinností a zakladá právo družstva na vylúčenie člena z družstva alebo právo žiadať zaplatenie sankcie za porušenie tejto povinnosti vo výške 20 € za každý deň neplnenia povinnosti, pričom sankciu je možné uplatniť prvý deň po dni, kedy uplynula dvojmesačná lehota počítaná od doručenia výzvy predstavenstva členovi družstva na vykonanie dispozície s bytmi. 
ČASŤ ŠTVRTÁ
Orgány družstva
Čl. XXXIV
Orgánmi družstva sú: 
a)	členská schôdza
b)	predstavenstvo
c)	predseda družstva
d)	kontrolná komisia.
Čl. XXXV
Spoločné ustanovenia o orgánoch družstva
1.	Funkčné obdobie orgánov družstva je päť rokov. 
2.	Kolektívne orgány družstva sú spôsobilé uznášať sa len vtedy, ak je prítomná nadpolovičná väčšina ich členov. Uznesenie je prijaté, ak zaň hlasovala nadpolovičná väčšina hlasov prítomných, pokiaľ rokovací poriadok neurčuje inak. 
3.	Do orgánov družstva môžu byť volení len členovia družstva starší ako 18 rokov a zástupcovia právnických osôb, ktoré sú členmi družstva. 
4.	Ak je členom družstva právnická osoba, je povinná splnomocniť fyzickú osobu konať za ňu v orgáne družstva. 
5.	Členovia orgánov môžu byť opätovne volení. 
6.	Členovia orgánov družstva sú povinní vykonávať svoje funkcie svedomito, plniť zverené úlohy a dodržiavať všeobecne záväzné právne predpisy a stanovy. 
Ak pri výkone funkcie spôsobia družstvu škodu, zodpovedajú za ňu v rozsahu stanovenom príslušným právnym predpisom. 
7.	Pri voľbe členov orgánov družstva sú zároveň volení aj dvaja náhradníci. 
8.	Orgány družstva môžu rokovať len o záležitostiach, ktoré podľa zákona a stanov družstva patria do ich pôsobnosti. 
9.	Ak neplní člen orgánu svoju funkciu, môže ho pred uplynutím funkčného obdobie odvolať orgán, ktorý ho zvolil. Ak je orgán ako celok nefunkčný, zvolá predstavenstvo mimoriadne zasadnutie členskej schôdze, na ktorej sa vykoná voľba nového člena orgánu. 
10.	Člen družstva, ktorý je do svojej funkcie zvolený, môže z funkcie odstúpiť, je však povinný oznámiť to orgánu, ktorého je členom. Jeho funkcia sa skončí dňom, keď odstúpenie prerokoval orgán, ktorého je členom. Príslušný orgán musí prerokovať odstúpenie na svojom najbližšom zasadaní po tom, čo sa o odstúpení dozvedel, najdlhšie do troch mesiacov. Po márnom uplynutí tejto lehoty sa odstúpenie pokladá za prerokované. 
11.	Ak sú platne zvolení náhradníci, nastupuje náhradník podľa určeného poradia na miesto odvolaného člena, resp. odstúpivšieho člena dňom účinnosti odvolania alebo odstúpenia. 
Taktiež namiesto člena, ktorého členstvo zaniklo smrťou, nastupuje náhradník podľa poradia. 
12.	Ak náhradníci, resp. náhradník nie je zvolený, môže orgán povolať zastupujúceho člena až do doby, keď sa môže vykonať riadna voľba nového člena. Zastupujúci člen má práva a povinnosti riadneho člena. 
13.	Členom orgánov družstva môže byť za výkon funkcie priznaná odmena podľa zásad určených družstvom. 
14.	Funkcie člena predstavenstva a kontrolnej komisie sú navzájom nezlučiteľné. 
15.	Členom kontrolnej komisie nemôžu byť pracovníci družstva. 
Čl. XXXVI
1.	Pri hlasovaní má každý člen orgánu jeden hlas. 
2.	V orgánoch družstva sa hlasuje verejne. Pri voľbách členov orgánov družstva sa hlasuje tajne. 
3.	V predstavenstve a v kontrolnej komisii možno prijať uznesenie aj hlasovaním písomne alebo pomocou prostriedkov oznamovacej techniky, ak s týmto spôsobom hlasovania prejavia súhlas všetci členovia orgánu. Pre tento prípad sa hlasujúci pokladajú za prítomných. 
Čl. XXXVII
1.	Orgány družstva rokujú o záležitostiach, ktoré boli uvedené v schválenom programe, príp. o záležitostiach, prerokovávanie ktorých orgán družstva dodatočne schválil. 
2.	Rokovanie orgánov družstva spočíva v prednesení návrhu na rokovanie v rozprave a spravidla je zakončené prijatím uznesenia. Rokovanie sa vedie tak, aby bol zistený skutočný stav veci. 
3.	O každom zasadnutí a rokovaní orgánu družstva sa vyhotovuje písomná zápisnica, ktorej prílohu tvorí prezenčná listina, pozvánka a podklady, ktoré boli priložené k prerokúvaným bodom programu. 
Čl. XXXVIII
Členská schôdza
1.	Členská schôdza je najvyšším orgánom družstva, kde uplatňujú členovia svoje právo riadiť záležitosti družstva a kontrolujú činnosť družstva a jeho orgánov. 
2.	Do výlučnej pôsobnosti členskej schôdze patrí najmä: 
a)	prijímať a meniť stanovy družstva, volebný a rokovací poriadok, 
b)	voliť a odvolávať členov predstavenstva a kontrolnej komisie,
c)	prerokovať a schvaľovať správy predstavenstva a kontrolnej komisie o činnosti družstva, 
d)	rozhodovať o základných otázkach koncepcie rozvoja družstva, schvaľovať zásady hospodárenia, ročnú účtovnú závierku a rozhodovať o tom, ako sa naloží so ziskom, príp. ako sa uhradí strata,
e)	schvaľovať štatúty fondov družstva, 
f)	rozhodovať o zvýšení alebo znížení zapisovaného základného imania, 
g)	rozhodovať o odvolaniach proti rozhodnutiam predstavenstva, 
h)	rozhodovať o rozdelení, premene, zlúčení, splynutí a o zrušení družstva likvidáciou, 
ch)	určovať výšku príspevkov člena na činnosť družstva a na výkony, 
i)	rozhodovať o spôsobe úhrady na krytie straty družstva, 
j)	rozhodovať o iných otázkach družstva, pokiaľ si toto rozhodovanie tento orgán vyhradil. 
Čl. XXXIX
1.	Členskú schôdzu zvoláva predstavenstvo podľa potreby, najmenej raz ročne písomnou pozvánkou, ktorá musí obsahovať program, dátum, hodinu a miesto rokovania a musí byť doručená najneskôr 8 dní pred jej konaním. 
2.	Členská schôdza sa musí zvolať, ak o to požiada písomne: 
a)	jedna tretina členov družstva, 
b)	kontrolná komisia. 
3.	Pri hlasovaní má každý člen jeden hlas. 
4.	Ak členská schôdza nie je uznášaniaschopná, zvolá predstavenstvo náhradnú schôdzu tak, aby sa konala do troch týždňov odo dňa, keď sa mala konať pôvodná; musí mať ten istý program a je uznášaniaschopná bez ohľadu na ust. § 238 ods. 3 Obch. zákonníka. 
5.	Na návrh člena vysloví súd neplatnosť uznesenia členskej schôdze, ak je uznesenie v rozpore s právnymi predpismi alebo stanovami družstva. Návrh na súd môže člen podať, keď požiadal o zaprotokolovanie námietky na členskej schôdzi, ktorá uznesenie prijala, alebo ak námietku oznámil predstavenstvu do jedného mesiaca od konania členskej schôdze. Návrh na súd možno podať len do jedného mesiaca odo dňa, keď člen požiadal o zaprotokolovanie námietky, alebo od oznámenia námietky predstavenstvu. Uplynutím týchto lehôt právo zaniká. 
Čl. XL
Predstavenstvo
1.	Predstavenstvo je štatutárnym orgánom družstva. 
2.	Riadi činnosť družstva a rozhoduje o všetkých otázkach jemu zverených. 
3.	Za svoju činnosť zodpovedá členskej schôdzi. 
4.	Má päť až sedem členov. 
5.	Členovia nemôžu byť medzi sebou alebo s členmi kontrolnej komisie manželmi, príbuznými v priamom rade alebo súrodencami. 
6.	Predstavenstvo volí zo svojho stredu predsedu predstavenstva, ktorý je zároveň predsedom družstva a prvého a druhého podpredsedu. 
7.	Predstavenstvo sa schádza podľa potreby. Musí sa zísť do 10 dní od doručenia podnetu kontrolnej komisie, ak na jej výzvu nedošlo k náprave nedostatkov.
8.	Za predstavenstvo koná navonok predseda, v jeho neprítomnosti podpredsedovia podľa zvoleného poradia. 
9.	Právny úkon urobený v mene predstavenstva, pre ktorý je predpísaná písomná forma, musí vždy podpísať predseda a jeden podpredseda. 
10.	Právny úkon urobený v mene predstavenstva, pre ktorý nie je predpísaná písomná forma, môže podpísať len predseda. 
Čl. XLI
Predseda družstva
1.	Predseda riadi činnosť družstva v postavení vedúceho organizácie v zmysle pracovno-právnych a všeobecne záväzných právnych predpisov. 
2.	Pracovný pomer predsedu vzniká voľbou podľa Zákonníka práce (od 1. 4. 2023 uzatvorením pracovnej zmluvy). 
3.	V prípade odstúpenia alebo odvolania z funkcie jeho pracovný pomer nekončí. Pre jeho skončenie platia príslušné ustanovenia Zákonníka práce. 
4.	Do pôsobnosti predsedu patrí najmä: 
a)	organizovať a riadiť schôdze a prácu predstavenstva, 
b)	zvolávať a riadiť schôdzu predstavenstva a navrhovať program jeho rokovania, 
c)	vykonávať a riadiť bežnú činnosť družstva medzi zasadnutiami predstavenstva, 
d)	zabezpečovať plnenie uznesení predstavenstva, 
e)	vykonávať zamestnávateľské práva a povinnosti, 
f)	rozhodovať o nákupe a predaji majetku družstva v jednorazovej hodnote do 20 000 €. 
Čl. XLII
Kontrolná komisia
1.	Je len kontrolným orgánom družstva. 
2.	Je oprávnená kontrolovať všetku činnosť družstva, prerokovávať sťažnosti jeho členov. 
3.	Zodpovedá iba členskej schôdzi a je nezávislá od ostatných orgánov. 
4.	Je oprávnená vyžadovať si od predstavenstva akékoľvek informácie o hospodárení družstva. 
5.	Má najmenej troch členov, členovia nemôžu byť medzi sebou alebo s členmi kontrolnej komisie manželmi, príbuznými v priamom rade alebo súrodencami a jej členmi nemôžu byť členovia predstavenstva a pracovníci družstva. 
6.	Schádza sa podľa potreby, najmenej raz za tri mesiace. 
ČASŤ PIATA
Hospodárenie družstva
Čl. XLIII
Financovanie činnosti družstva
1.	Družstvo hradí náklady a výdavky na prevádzku družstva a svojej činnosti z príjmov získaných z hospodárenia s bytovým a nebytovým fondom a z inej podnikateľskej činnosti. 
2.	Družstvo je povinné hospodáriť tak, aby dosahovalo také príjmy, aby z nich mohlo hradiť všetky výdavky a prídely fondom. 
3.	Družstvo na zabezpečenie svojej činnosti vytvára príslušné fondy. 
Čl. XLIV
Rozdeľovanie zisku a úhrada strát družstva
1.	Zisk dosiahnutý v príslušnom roku sa rozdeľuje na základe rozhodnutia členskej schôdze, ktorá o použití zisku rozhodne pri prekovaní ročnej účtovnej závierky. Zisk sa použije v tomto poradí: 
a)	na odvodové a daňové povinnosti štátu, 
b)	na doplnenie nedeliteľného fondu, pokiaľ tento nedosiahne výšku určenú stanovami, 
c)	na prídely do zabezpečovacích fondov podľa rozhodnutia členskej schôdze, 
d)	na ďalšie použitie podľa rozhodnutia členskej schôdze. 
2.	Časť zisku na rozdelenie možno určiť až po odpočítaní pridelenia do nedeliteľného fondu. 
3.	Z konečného zostatku môžu byť na základe uznesenia členskej schôdze a odporúčania kontrolnej komisie priznané odmeny členom volených orgánov družstva. 
Čl. XLV
Účtovníctvo družstva
Družstvo vedie účtovníctvo v rozsahu a spôsobom ustanoveným osobitným právnym predpisom. 
Čl. XLVI
Fondy družstva
1.	Družstvo povinne zriaďuje nedeliteľný fond. Jeho výška je 10 % zapisovaného základného imania, dopĺňa sa povinne o 10 % ročného čistého zisku až do doby, kým jeho výška dosiahne sumu rovnajúcu sa polovici základného zapisovaného imania. 
2.	Družstvo ďalej zriaďuje tieto zabezpečovacie fondy: 
a)	fond základného imania, ktorý sa tvorí zo základných členských vkladov a jeho prostriedky sa používajú na vysporiadanie členského vkladu, 
b)	fond na prevádzku, opravy a údržbu bytového fondu, spôsob jeho tvorby a použitia určuje vnútrodružstevná smernica a osobitný právny predpis, 
c)	kapitálový fond, ktorý sa tvorí zo zápisného a členského podielu členov; príjmy sa môžu použiť na úhradu nákladov spojených s prevodom bytov do vlastníctva a financovanie podnikateľskej činnosti družstva, 
d)	štatutárny fond, ktorý sa tvorí z rozdelenia čistého zisku a môže sa použiť na odmeny členov orgánov družstva. 
ČASŤ ŠIESTA
Zrušenie a likvidácia družstva
Čl. XLVII
1.	Družstvo zaniká výmazom z obchodného registra. 
2.	Družstvo sa zrušuje: 
a)	uznesením členskej schôdze, 
b)	vyhlásením konkurzu alebo zamietnutím návrhu na vyhlásenie konkurzu pre nedostatok majetku, 
c)	rozhodnutím súdu,
d)	uplynutím doby, na ktorú bolo družstvo zriadené,
e)	dosiahnutím účelu, na ktorý bolo družstvo zriadené.
3.	Rozhodnutie členskej schôdze o zrušení sa osvedčuje notárskou zápisnicou. 
Čl. XLVIII
Uznesenie členskej schôdze o zlúčení, splynutí alebo rozdelení družstva musí obsahovať určenie právneho nástupcu a vymedzenie imania, ktoré na neho prechádza. 
Pri rozdelení družstva členská schôdza určí, ako sa imanie družstva a jeho členovia rozdelia. 
Pri tomto určení sa berie zreteľ na oprávnené záujmy jednotlivých členov. 
Čl. XLIX
1.	Pri splynutí družstiev prechádza imanie a členstvo na novovzniknuté družstvo dňom, ku ktorému bolo novovzniknuté družstvo zapísané do obchodného registra. 
2.	Pri zlúčení družstva s iným družstvom imanie zlučovaného družstva a členstvo prechádzajú na preberajúce družstvo ku dňu výmazu zlučovaného družstva z obchodného registra. 
3.	Pri rozdelení prechádza imanie družstva a členstvo na družstvá vzniknuté rozdelením ku dňu, kedy tieto družstvá boli zapísané do obchodného registra. 
Čl. L
O zrušení družstva platia príslušné ustanovenia Obchodného zákonníka. 
ČASŤ SIEDMA
Spoločné ustanovenia
Sťažnosti, oznámenia a podnety
Sťažnosti, oznámenia a podnety vybavujú podľa ich obsahu orgány družstva alebo ich správna zložka v súlade s ustanoveniami osobitných právnych predpisov. 
Doručovanie
1.	Družstvo doručuje písomnosti svojim členom spravidla poštou alebo iným vhodným spôsobom na poslednú známu adresu svojho člena, a to spravidla doporučene alebo do vlastných rúk. 
2.	V ostatnom platia pre doručovanie príslušné ustanovenia osobitných právnych predpisov. 
Čl. LI
Prechodné a záverečné ustanovenia
1.	Pokiaľ ďalej nie je uvedené inak, spravujú sa ustanoveniami týchto stanov aj právne vzťahy medzi družstvom a jeho členmi navzájom vzniknuté pred nadobudnutím platnosti a účinnosti týchto stanov. 
2.	Vznik týchto právnych vzťahov, ako aj nároky z nich sa však posudzujú podľa doterajších stanov. 
3.	U členov družstva, ktorých členstvo trvá ku dňu prijatia týchto stanov, sa podmienky vzniku členstva podľa týchto stanov považujú za splnené. 
4.	Doterajšie členské vklady, ktoré boli splatené členmi podľa predchádzajúcich stanov, sa považujú podľa týchto stanov za základné členské vklady. 
5.	Člen družstva má právo na prevod vlastníctva bytu, nebytového priestoru podľa osobitného predpisu. 
6.	Tieto stanovy boli prijaté na členskej schôdzi KOMUNÁL – bytového družstva v Žiline dňa 16. 9. 2024. 
Týmto dňom strácajú platnosť stanovy zo dňa 12. 6. 2022. 
Žilina 1. 10. 2024
Poznámka
Družstvo je spoločenstvom neuzavretého počtu osôb založených s cieľom podnikania alebo zabezpečovania hospodárskych, sociálnych alebo iných potrieb svojich členov (§ 221 a nasl. OZ). Obchodné meno musí obsahovať označenie „družstvo“.
Družstvo musí mať najmenej päť členov, to neplatí, ak sú jeho členmi dve právnické osoby.
Družstvo je právnickou osobou, ktorá zodpovedá za svoje záväzky celým svojím majetkom. Členovia neručia za záväzky družstva. Stanovy môžu určiť, že určití členovia majú na základe rozhodnutia členskej schôdze povinnosť uhradiť záväzky do určitej výšky presahujúce členský vklad na krytie strát družstva.
Základné imanie družstva tvorí súhrn členských vkladov. Minimálna výška základného imania je 1 250 €. Jeho výšku určujú stanovy družstva.
Na zabezpečenie družstva sa vyžaduje konanie ustanovujúcej schôdze družstva, ktorá:
•	určuje zapisované základné imanie,
•	schvaľuje stanovy,
•	volí predstavenstvo a kontrolnú komisiu.
Družstvo vzniká dňom zápisu do obchodného registra. Pred podaním návrhu na tento zápis musí byť splatená aspoň polovica zapisovaného základného imania.
Družstvo je povinné pri svojom vzniku zriadiť nedeliteľný fond najmenej vo výške 10 % zapisovaného základného imania. Tento fond družstvo dopĺňa najmenej o 10 % ročného čistého zisku, a to až do doby, než výška nedeliteľného fondu dosiahne sumu rovnajúcu sa polovici zapisovaného základného imania družstva. Nedeliteľný fond sa nesmie použiť za trvania družstva na rozdelenie medzi členov (§ 235 OZ).
Zisk sa delí podľa pomeru výšky splateného vkladu člena k splateným vkladom všetkých členov, ak stanovy neurčujú rozdelenie zisku inak (§ 236 OZ). 
Zápisy do Obchodného registra
Obchodný register je verejný zoznam zákonom ustanovených údajov (povinne zapisované údaje) a ktorého súčasťou je i zbierka listín, ktoré sa do obchodného registra povinne ukladajú.
Právna úprava obchodného registra je obsiahnutá v § 27 Obchodného zákonníka a v zákone č. 530/2003 Z. z. o obchodnom registri a o zmene a doplnení niektorých zákonov. Týmto zákonom sa zásadným spôsobom zmenila filozofia zapisovania subjektov do obchodného registra.
Konanie vo veciach obchodného registra je tzv. registračným konaním, ktorým sa má dosiahnuť zhoda medzi zápisom v obchodnom registri a skutočným stavom.
Neoddeliteľnou súčasťou zákona o obchodnom registri je vykonávacia vyhláška k tomuto zákonu publikovaná pod č. 25/2004 Z. z., ktorá s účinnosťou od 1. 2. 2004 zavádza vzory tlačív na podávanie návrhov na zápis do obchodného registra. Unifikovanie jednotlivých podaní znamená zabezpečenie právnej istoty pre navrhovateľov. Zjednotenie týchto návrhov zjednodušilo podania na jednotlivé zápisy a zároveň odstránilo možnosť rôzneho výkladu jednotlivých registrovaných súdov pri posudzovaní správnosti podaní. 
Tým sa spracovanie jednotlivých vzorov pre podania na obchodný register stali bezpredmetné.
Vyhláška Ministerstva spravodlivosti SR č. 25/2004 Z. z. v znení neskorších predpisov upravuje:
a)	vzory tlačív na podávanie návrhov na zápis údajov do obchodného registra, návrhov na zápis zmeny zapísaných údajov a návrhov na výmaz zapísaných údajov,
b)	zoznam listín, ktoré je potrebné k týmto návrhom priložiť.
Registrové súdy prijímajú všetky návrhy len na týchto tlačivách. Všetky tlačivá sú k dispozícii na všetkých registrových súdoch. Zároveň je možné použiť tlačivá, ktoré sú v elektronickej forme zverejnené na internetovej stránke obchodného registra www.orsr.sk.
Prijatie zákona č. 24/2007 Z. z., ktorým sa mení a dopĺňa zákon č. 530/2003 Z. z o obchodnom registri a o zmene a doplnení niektorých zákonov v znení neskorších predpisov umožnilo podávanie návrhov na zápis a ukladania listín do zbierky listín a poskytovania údajov z obchodného registra v elektronickej forme.
S účinnosťou od 1. 8. 2007 je možné popri listinnej forme podávania návrhov využiť i elektronickú formu. Podanie návrhu na zápis v obchodnom registri v elektronickej forme vyžaduje použitie zaručeného elektronického podpisu (ZEP) v zmysle zákona č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov
(zákon o dôveryhodných službách).
Elektronický formulár musí byť podpísaný zaručeným elektronickým podpisom.
Návrh musí byť doložený predpísanými listinami, a to buď elektronicky alebo aj v listinnej podobe.
Základné pravidlá registrového konania vo veciach zápisov do obchodného registra:
1.	Na konanie vo veciach obchodného registra a na rozhodovanie o námietkach proti odmietnutiu vykonania zápisu je príslušný registrový súd, v obvode ktorého má osoba, ktorá sa zapisuje do obchodného registra, sídlo (ak nemá sídlo, príslušný je súd v mieste podnikania, prípadne v mieste trvalého pobytu). V prípade odštepného závodu je to súd, v obvode ktorého je umiestnený, v prípade zahraničnej osoby je to súd, v obvode ktorého je sídlo tejto osoby.
2.	Návrh na zápis sa podáva na predpísaných tlačivách alebo elektronicky (podpísaný ZEP), s prílohami uvedenými pri príslušných tlačivách a doloží sa zaplatenie súdneho poplatku podľa zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. V prípade, že registrový súd zamietne podaný návrh, súd zaplatený poplatok nevracia.
3.	Ak sú splnené všetky zákonom stanovené podmienky, súd je povinný vykonať zápis v lehote piatich pracovných dní od podania návrhu na zápis. Ak sa celý návrh aj s prílohami posielajú elektronicky, návrh je doručený v okamihu, keď sú doručené všetky potrebné listiny a bol uhradený súdny poplatok, tak isto elektronicky.
4.	Ak návrh na zápis nespĺňa podmienky, registrový súd zápis nevykoná. Proti odmietnutiu vykonať zápis je možné podať námietky v lehote 15 dní odo dňa doručenia alebo vydania oznámenia o odmietnutí návrhu na zápis. Pri rozhodovaní o námietkach postupuje registrový súd podľa Civilného sporového poriadku (zákon č. 160/2015 Z. z. v znení neskorších predpisov).
Elektronicky je možné žiadať o výpis z obchodného registra alebo o potvrdenie o tom, že tam určitý zápis nie je, ďalej je možné žiadať elektronicky o vydanie listinnej podoby listiny alebo o vydanie jej elektronickej podoby. V týchto prípadoch nie je potrebný zaručený elektronický podpis.
Do zbierky listín je tiež možné ukladať elektronickú podobu listiny podpísanú zaručeným elektronickým podpisom.